钦定古今图书集成/明伦汇编/官常典/第657卷 > 周点
## 钦定古今图书集成/明伦汇编/官常典/第657卷 > 周点

按《道州志》：点，字伯念。生而颖异，稍长习举子业，试辄
高等。督学颜冲宇大鉴赏之，且曰：“得士若尔，不独冠
湖以南，即全楚无能出其右。”隆庆改元，以选贡应恩
诏，授广西柳州府融县主簿。当道重其才，优礼之。未
及二载，两广军门檄之以修《通志》。将戒行而病，自知
其不能差也。入仕惟携二仆，病甚，援笔作诗一绝，嘱
二仆寄其家曰：“一官寂寞融山下，二白龙钟潇水东。
寄语儿曹莫惆怅，传家惟有孝和忠。”卒之日，融士民
抚棺而哭者盈于署。